20/03/2020 | Administración LocalMunicipal
Santiago de Compostela
Secretaría Xeral
Acordo da Xunta de Goberno: Estudio e adopción, no seu caso, das medidas a levar a cabo por mor da crise do coronavirus.

ANUNCIO A Xunta de Goberno da cidade de Santiago de Compostela, na sesión extraordinaria - urxente que tivo lugar o día 13 de marzo de 2020 adoptou o seguinte acordo: “2.- Estudio e adopción, no seu caso, das medidas a levar a cabo por mor da crise do coronavirus. Primeiro.- Declarar a situación de extraordinaria e urxente necesidade como consecuencia da pandemia provocada polo COVID-19, e na súa consecuencia: - Habilitar á Alcaldía con carácter xeral para a aprobación dos gastos precisos para a adopción das medidas de emerxencia que resulten precisas. - Dispor que os contratos de imprescindible celebración a consecuencia desta situación se tramiten consonte ao establecido no art.120 da Lei 9/2017, do 8 de novembro, de contratos do Sector Público. - A cada un dos contratos uniráselle un informe técnico no que se determine o seu obxecto e se xustifique a necesidade de sometelo a este trámite excepcional. As restantes prestacións que non correspondan coa situación de emerxencia tramitaranse polo procedemento común. - Os contratos tramitados polo procedemento de emerxencia, os gastos executaranse aínda cando carezan de crédito orzamentario, pero non poderán ordenarse pagos en tanto en canto non se dispoña do mesmo. Só en casos excepcionais debidamente motivados se poderá realizar o pago, incluso mediante a modalidade de pagos a xustificar. Segundo.- Aprobar o Protocolo de actuación do persoal municipal fronte ao COVID-19. Terceiro.- Encomendar á Concellería Delegada de Economía e Facenda, Persoal, Contratación e Modernización da Administración Local a elaboración de senllas propostas sobre: - A incidencia nos contratos adxudicados polo Concello das medidas adoptadas para limitar a expansión do COVID- 19. - A coordinación dos protocolos definidos polos servizos administrativos con atención ao público para reforzar a atención non presencial á cidadanía (telefónica e por medios telemáticos), promovendo a atención previa cita e habilitando progresivamente os recursos materiais necesarios, a fin de evitar a concentración de persoas. Cuarto.- Encomendar á Concellería Delegada de Políticas Sociais e Saúde e Concellería de Medio Ambiente, Parques e Xardíns a elaboración dunha proposta destinada a garantir o apoio aos colectivos de persoas especialmente sensibles ou de risco, sinaladamente os maiores e a poboación infantil. Quinto.- Ordenar ás empresas contratistas de servizos de limpeza nas instalacións municipais (sinaladamente edificios de servizos administrativos, instalacións deportivas e culturais) que adopten as medidas precisas para cumprir cos protocolos de hixienización e desinfección aprobados polos órganos competentes en materia de saúde pública. Sexto.- En relación coa prestación do servizo público urbano colectivo de viaxeiros: 1º. Tomar razón do acordado no Consello da Xunta de Galicia do 12/03/2020 (DOG nº 49 bis do 12/03/2020) e trasladar á poboación en xeral as seguintes medidas: - Desaconsellar o uso do transporte público urbano aos seguintes grupos de poboación: a) persoas especialmente vulnerables ás infeccións respiratorias ou con persoas destas características no seu contorno próximo; b) persoas que presenten síntomas respiratorios ou que crean que teñen probabilidade de infección; c) mulleres embarazadas.2º. Tomar razón do acordado no Consello da Xunta de Galicia do 12/03/2020 e trasladar á empresa prestadora do servizo, de conformidade coa potestade de dirección prevista no art.190 da Lei 9/2017, do 8 de novembro, de contratos do Sector Público e no art.127.1.1ª do Regulamento de servizos das Corporacións Locais, as seguintes medidas: - Adopción das medidas de hixiene e desinfección de vehículos tanta veces como sexa posible ao longo da xornada, conforme aos protocolos establecidos polos órganos competentes en materia de saúde pública. - Instalación de dispensadores de xeles hidroalcólicos invitando aos usuarios a que o empreguen ao subir e baixar do vehículo. - Seguimento puntual das recomendacións sanitarias para a axeitada protección do persoal e dos usuarios. Sétimo.- En relación coa prestación dos servizos públicos funerarios: 1º. Tomar razón do acordado no Consello da Xunta de Galicia do 12/03/2020 (DOG nº 49 bis do 12/03/2020) e trasladar á empresa contratista, de conformidade coa potestade de dirección prevista no art.190 da Lei 9/2017, do 8 de novembro, de contratos do Sector Público e no art.127.1.1ª do Regulamento de servizos das Corporacións Locais, as seguintes medidas a aplicar nas instalacións do servizo: - Limitar o aforo máximo das instalacións a 50 persoas, como máximo, incluído o persoal que preste servizos. - Instalar dispensadores de xeles hidroalcólicos invitando aos usuarios a que o empreguen ao acceder e saír do recinto. - Realizar un seguimento puntual das recomendacións sanitarias para a axeitada protección do persoal e dos usuarios. Oitavo.- Suspender, con efectos inmediatos, o mercado semanal que se desenvolve nas instalacións de Salgueiriños e o Mercado Nacional de Gando de Amio, de conformidade coas medidas excepcionais acordadas polo Consello da Xunta de Galicia en data 12/03/2020 (DOG nº 49 bis do 12/03/2020). Noveno.- Suspender, con efectos inmediatos, as actividades de formación en materia laboral e os obradoiros de emprego organizados ou promovidos polo Concello, de conformidade coas medidas excepcionais acordadas polo Consello da Xunta de Galicia en data 12/03/2020 (DOG nº 49 bis do 12/03/2020). Décimo.- Todas as medidas de suspensión de actividades acordadas pola Xunta de Goberno Local no día de onte e as que se detallan neste acordo terán unha duración ata o 27 de marzo de 2020, sen prexuízo do seu efecto inmediato e da posibilidade de prórroga. Undécimo.- Dispor a publicación destes acordos no Boletín Oficial da Provincia e a súa inclusión nun bando da Alcaldía para o seu xeral coñecemento. Duodécimo.- Dar conta ao Pleno da Corporación e á Xunta de Voceiros de todas as medidas excepcionais adoptadas.” Santiago de Compostela, 13 de marzo de 2020. O ALCALDE-PRESIDENTE ASDO/JOSÉ SÁNCHEZ BUGALLO